
[bookmark: TextBodyBegin]Euroopa Parlament,
–	võttes arvesse Grzegorz Brauni puutumatuse äravõtmise taotlust, mille esitas 29. oktoobril 2024 Varssavi ringkonnaprokuratuuri palvel Poola Vabariigi peaprokurör seoses Grzegorz Brauni suhtes alustatud kriminaalmenetlusega ja mis tehti teatavaks Euroopa Parlamendi täiskogu istungil 14. novembril 2024. aastal,
–	võttes arvesse asjaolu, et Grzegorz Brauni puhul loetakse, et ta loobus kodukorra artikli 9 lõikes 6 sätestatud õigusest anda selgitusi,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta, 19. detsembri 2019. aasta ja 5. juuli 2023. aasta otsuseid[footnoteRef:1], [1:  	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115; kohtuotsus, Üldkohus, 5. juuli 2023, Puigdemont i Casamajó jt vs. Euroopa Parlament, T‑272/21, ECLI:EU:T:2023:373.] 

–	võttes arvesse Poola Vabariigi põhiseaduse artikli 105 lõikeid 2 ja 5,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
[bookmark: _GoBack]–	võttes arvesse õiguskomisjoni raportit (A10-0081/2025),
A.	arvestades, et Poola Vabariigi peaprokurör edastas 29. oktoobri 2024. aasta kirjaga Varssavi ringkonnaprokuratuuri taotluse Grzegorz Brauni puutumatuse äravõtmiseks seoses mitme väidetava süüteoga, mis pandi toime 2022. ja 2023. aastal;
B.	arvestades, et taotluse kohaselt rikkus väidetavalt Grzegorz Braun 1. märtsil 2022 riikliku kardioloogiainstituudi (riiklik uurimisinstituut) hoones instituudi direktorina tegutseva ametiisiku kehalist puutumatust, mis leidis aset asjaomase ametiisiku ametiülesannete täitmise ajal ja seoses nende täitmisega; arvestades, et väidetavad teod on Poola karistusseadustiku artikli 222 lõike 1 ja artikli 191 lõike 1 (koostoimes sama seaduse artikli 11 lõikega 2) kohaselt käsitatavad süüteona;
C.	arvestades, et 1. märtsil 2022 solvas Grzegorz Braun väidetavalt riikliku kardioloogiainstituudi direktorina tegutsevat ametiisikut tema ametiülesannete täitmise ajal ja seoses nende täitmisega, süüdistades teda ja edastades sündmusi internetis, mis väidetavalt võis kahjustada ametiisiku avalikku mainet ja põhjustada riikliku kardioloogiainstituudi direktori ülesannete täitmiseks ja arsti kutsealal tegutsemiseks vajaliku usalduse kaotust; arvestades, et väidetavad teod on Poola karistusseadustiku artikli 226 lõike 1 ja artikli 212 lõigete 1 ja 2 (koostoimes sama seaduse artikli 11 lõikega 2) kohaselt käsitatavad süüteona;
D.	arvestades, et 27. jaanuaril 2023 kahjustas Grzegorz Braun väidetavalt jõulupuud ja hävitas kaunistusi, mis kuulusid kahele Poola ühendusele, kelle kontoriruumid asusid Krakówis asuva regionaalse kohtu hoones, ning arvestades, et sellise kahju tekitamine on Poola karistusseadustiku artikli 288 lõike 1 kohaselt käsitatav süüteona;
E.	arvestades, et 30. mail 2023 kahjustas Grzegorz Braun väidetavalt Saksa Ajalooinstituudi peakorteris Varssavis Saksa Ajalooinstituudile kuuluvat vara, ning arvestades, et selline tegu on Poola karistusseadustiku artikli 288 lõike 1 kohaselt käsitatav süüteona;
F.	arvestades, et 30. mail 2023 keeldus Grzegorz Braun väidetavalt lahkumast Varssavis asuvast Saksa Ajalooinstituudi peakontorist, vaatamata volitatud isiku, st Saksa Ajalooinstituudi direktori palvele seda teha, ning arvestades, et selline tegu on Poola karistusseadustiku artikli 193 lõike 1 kohaselt käsitatav süüteona;
G.	arvestades, et 12. detsembril 2023 solvas Grzegorz Braun Poola Vabariigi Seimi ruumides väidetavalt avalikult rühma inimesi nende usulise kuuluvuse tõttu ja usutalituses kasutatud menoraad, riivates väidetavalt juutide usulisi tundeid seeläbi, et ta kustutas tulekustutiga menoraas põlevad küünlad; selline tegu on Poola karistusseadustiku artikli 257, artikli 195 lõike 1 ja artikli 196 kohaselt (koostoimes sama seaduse artikli 11 lõikega 2) käsitatav süüteona;
H.	arvestades, et 12. detsembril 2023 rikkus Grzegorz Braun Poola Vabariigi Seimi ruumides väidetavalt ühe avaliku korra kaitseks sekkunud isiku kehalist puutumatust, sihtides kannatanut tulekustutiga ja pihustades teda pulbrilise ainega; arvestades, et Grzegorz Braun tekitas väidetavalt kannatanule kerge tervisekahjustuse (kestusega kuni seitse päeva), mis on Poola karistusseadustiku artikli 157 lõike 2 ja artikli 217a (koostoimes sama seaduse artikli 11 lõikega 2) kohaselt käsitatav süüteona;
I.	arvestades, et puutumatuse äravõtmise taotluses kirjeldatud väidetavate süütegude uurimist alustati 25. mail 2023, mil Grzegorz Braunil oli Poola Vabariigi Seimi liikmena puutumatus; arvestades, et Poola Vabariigi Seim andis 17. jaanuari 2024. aasta otsusega nõusoleku esitada Grzegorz Braunile kriminaalsüüdistus seoses taotluses kirjeldatud süütegudega; arvestades, et Grzegorz Braun valiti Euroopa Parlamenti 2024. aasta juunis toimunud Euroopa Parlamendi valimistel; arvestades, et väidetava süüteo toimepanemise ajal ei olnud Grzegorz Braun Euroopa Parlamendi liige;
J.	arvestades, et väidetavad süüteod ja neile järgnenud puutumatuse äravõtmise taotlus ei ole seotud Grzegorz Brauni kui parlamendiliikme kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
K.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi liikmetel on oma riigi territooriumil samasugune immuniteet nagu selle riigi parlamendi liikmetel;
L.	arvestades, et Poola põhiseaduse artikli 105 lõigete 2 ja 5 kohaselt ei või saadiku suhtes alates valimistulemuste teatavakstegemise päevast kuni tema mandaadi lõppemiseni kohaldada kriminaalvastutust ilma Poola Vabariigi Seimi nõusolekuta ja teda ei või kinni pidada ega vahistada ilma Seimi nõusolekuta, välja arvatud juhul, kui ta tabatakse süüteo toimepanemiselt ja kui tema kinnipidamine on vajalik menetluse nõuetekohase läbiviimise tagamiseks;
M.	arvestades, et parlamentaarse puutumatuse eesmärk on kaitsta Euroopa Parlamenti ja selle liikmeid kohtumenetluse eest, milles käsitletakse parlamendiliikme kohustuste täitmisel tehtud tegusid, mida ei saa neist kohustustest eristada;
N.	arvestades, et kodukorra artikli 5 lõike 2 kohaselt ei ole parlamendiliikme puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
O.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t puuduvad faktilised asjaolud, mis viitaksid sellele, et kohtumenetluse tegelik eesmärk on kahjustada tema kui Euroopa Parlamendi liikme poliitilist tegevust;
P.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2:  	Kohtuotsus, Üldkohus, 30. aprill 2019, Briois vs. parlament, T-214/18, ECLI:EU:T:2019:266.] 

1.	otsustab Grzegorz Brauni puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Poola Vabariigi pädevatele ametiasutustele ja Grzegorz Braunile.

